stanford-oval/wikipedia huggingface dataset:
ראש ממשלת הממלכה המאוחדת
ראשי הממשלה המוקדמים > ראש הממשלה "הראשון"

בשל העובדה שתפקידו של ראש ממשלת בריטניה נוצר כתוצאה מהתפתחות הדרגתית ולא באירוע יחיד, קשה להצביע באופן ברור על נקודת הזמן בה נבחר ראש הממשלה הראשון. אף על פי כן, ניתן כינוי זה באופן מסורתי לסר רוברט וולפול שב-1721 מונה ללורד הראשון של האוצר.
ב-1720, חברת הים הדרומי (South Sea Company), שעסקה בסחר בכותנה, בתוצרת חקלאית ובעבדים, קרסה וגרמה לפשיטת רגל ולהפסדים כספיים עצומים לאלפי משקיעים, כולל לחברי משפחת המלוכה. ג'ורג' הראשון קרא לרוברט וולפול, שהיה ידוע בחריפות מוחו בתחומי הפוליטיקה והכלכלה, כדי לטפל במצב החירום. במיומנות רבה ועם קצת מזל, פעל וולפול במהירות כדי לשקם את אמון הציבור וכדי להוציא את הממלכה מהמשבר. שנה מאוחר יותר מינה המלך את וולפול כלורד הראשון של האוצר, כשר האוצר וכמנהיג בית הנבחרים, ובכך הפך אותו לשר החזק ביותר בממשלה. באכזריות, בגסות, בעבודה קשה ובחוש עסקי נבון, הצליח וולפול להנהיג את האנשים. כמי ששלט במערכת במשך שני העשורים הבאים, ייצב וולפול את מצבה הכלכלי של בריטניה, שמר על השלום, גרם לשגשוג המדינה והבטיח את מעמדה של שושלת בית הנובר.
וולפול היה זה שהדגים בפעם הראשונה כיצד השר הראשי – ראש הממשלה - יכול להיות בפועל מנהיג הזרוע הביצועית תחת מסגרת חוקתית. ראשית, בהכירו בכך שהריבון לא יכול יותר למשול באופן ישיר, אך הוא עדיין זה שעומד להלכה בראש הזרוע הביצועית, וולפול עמד על כך שהוא לא יותר מאשר "משרת המלך". שנית, בהכירו בכך שהכוח הפוליטי עבר לבית הנבחרים, הוא ניהל את עסקי הממלכה שם והפך את בית הנבחרים לגוף בעל כוח רב יותר בהשוואה לבית הלורדים לכל דבר ועניין. שלישית, בהכירו בכך שהקבינט הפך לגוף המנהל של המדינה ועליו להיות מאוחד, הוא שלט על שאר חברי הקבינט ודרש את תמיכתם המלאה למדיניותו. רביעית, בהכירו בכך שהמפלגות הפוליטיות הן מקור הכוח של הממשלה, הוא הנהיג את המפלגה הוויגית ודאג למשמעת מפלגתית. בבית הנבחרים הוא עמד על כך שכל נציגי המפלגה הוויגית יעניקו לו את תמיכתם, במיוחד אלו שהחזיקו במשרות. לבסוף, הוא שימש כדוגמה לראשי הממשלה שבאו אחריו כאשר ב-1742 הוא התפטר לאחר שבהצבעה על הצעת אי-אמון הוא ניצח בשלושה קולות בלבד. ניצחון דחוק זה גרם לכוחו הפוליטי להיות רעוע, אף על פי שהמלך עדיין רחש לו אמון.
"ראשון בין שווים" > האופוזיציה הנאמנה

המערכת הפוליטית בבריטניה כיום כוללת לא רק את הממשלה שהורכבה על ידי מפלגת הרוב (או קואליציה של מפלגות) בבית הנבחרים, אך גם אופוזיציה מאורגנת שהוקמה על ידי אלו שלא חברים במפלגת השלטון. האופוזיציה קרויה בשם הרשמי "האופוזיציה הנאמנה ביותר של הוד מלכותו/מלכותה" (Her/his Majesty's Most Loyal Opposition) והם יושבים בבית הנבחרים בספסלים שמשמאלו של יושב ראש הבית, ממול לספסל האוצר של הממשלה. מנהיגי האופוזיציה מקימים ממשלת צללים שבראשה עומד "ראש ממשלת הצללים", הוא מנהיג האופוזיציה. ממשלת הצללים נכונה תמיד לתפוס את השלטון בכל עת בה הממשלה נופלת או נוחלת הפסד בבחירות.
התנגדות לממשלתו של המלך נחשבה בסוף המאה ה-17 כחוסר נאמנות ואף כבגידה. במהלך המאה ה-18 דעך רעיון זה ובסופו של דבר עבר מן העולם כאשר התפתחה המערכת הדו-מפלגתית. הביטוי "האופוזיציה של הוד מלכותו/מלכותה" נטבע על ידי ג'ון הובהאוס, ברון בראוטון הראשון. ב-1826 הכריז בראוטון, שהיה ויגי, בבית הנבחרים שהוא מתנגד להצעת חוק. בבדיחות הדעת הוא אמר: "נאמר שזה קשה לשרים של הוד מלכותו להעלות התנגדויות להצעה. מצדי, אני סבור שזה קשה יותר לאופוזיציה של הוד מלכותו לנקוט בדרך זו". הביטוי התפרסם והיה בשימוש מאז. לעיתים קרויה האופוזיציה בשם "האופוזיציה הנאמנה" (Loyal Opposition), כדי להדגיש את הלגיטימיות של המערכת הדו-מפלגתית וכדי לתאר את חשיבות התפיסה החוקתית שעל פיה התנגדות לממשלה לא יכולה להיחשב כבגידה. אדם בעל היגיון יכול בכנות להתנגד למדיניותו של הריבון ועדיין להישאר נאמן לו ולאומה.
לאחר שבמשך כמאה שנים הוכר תפקידו של ראש האופוזיציה במוסכמה חוקתית, ניתנה לו הכרה חוקתית רשמית ב-1937 עם חקיקתו של "חוק שרי הכתר" (Ministers of the Crown Act 1937).
ראשות הממשלה המודרנית > ראשות ממשלה "נשיאותית"

נקודת המבט הקלאסית של ממשלת הקבינט הונחה על ידי וולטר בג'ט בספרו "החוקה האנגלית" שיצא לאור ב-1867 ושבו הוא תיאר את ראש הממשלה כ"ראשון בין שווים" (באנגלית: first among equals, בלטינית: Primus inter pares). נקודת מבט זו נבחנה על ידי איש מפלגת הלייבור, ריצ'רד קרוסמן בספרו "המיתוס של ממשלת הקבינט" (The Myths of Cabinet Government) שיצא לאור ב-1972 ועל ידי הפוליטיקאי טוני בן, גם הוא איש הלייבור. שניהם היו חברי ממשלות הלייבור בשנות השישים וסברו שמעמדו של ראש הממשלה הפך לחזק יותר כך שראוי היה יותר לתאר את ממשלת בריטניה כ"ממשלת ראש הממשלה". קרוסמן ציין שעליית כוחו של ראש הממשלה נבעה מכוחן של המפלגות הפוליטיות הריכוזיות, מהתפתחותו של השירות הציבורי המאוחד ומהתרחבותם של משרד ראש הממשלה ושל משרד הקבינט (Cabinet Office). גרהם אלן, שהיה מצליף הממשלה בתקופת ממשלתו הראשונה של טוני בלייר, טען בספרו "ראש הממשלה האחרון: להיות כנה בנוגע לנשיאות הממלכה המאוחדת", שיצא לאור ב-2003, שבפועל למשרת ראש הממשלה יש סמכויות נשיאותיות, כפי שטען חוקר מדע המדינה, מייקל פולי בספרו "הנשיאות הבריטית" שיצא לאור באותה שנה.
מקורות רבים מתוך ממשלתו של טוני בלייר טענו שתהליך קבלת ההחלטות נשלט על ידו ועל ידי גורדון בראון ושהקבינט לא היה יותר גוף לקבלת החלטות. שרים לשעבר כמו קלייר שורט וכריס סמית' מתחו ביקורת על חוסר סמכותו של הקבינט כגוף לקבלת החלטות. כאשר היא התפטרה, גינתה שורט את "ריכוז הכוח בידיו של ראש הממשלה ואת ההפחתה ההדרגתית של מספר היועצים". בדוח ועדת בטלר משנת 2004 על המודיעין בנוגע לנשק להשמדה המונית, נמתחה ביקורת קשה על סגנונו של בלייר שממשלתו כונתה "ממשלת ספה".
אף על פי כן, הכוח המצוי בידיו של ראש הממשלה מול חבריו לקבינט עומד ביחס ישר להיקף התמיכה שהוא זוכה לו במפלגתו ולעיתים קרובות מידת כוחו של ראש הממשלה קשור לשאלה אם המפלגה מחשיבה אותו כנכס אלקטורלי. גם כאשר המפלגה מחולקת לסיעות, עשוי ראש הממשלה להיאלץ לכלול חברי מפלגה חשובים כחברי הקבינט למען לכידותה של המפלגה. עוצמתו האישית של ראש הממשלה עשויה להיות מקוצצת אם מפלגתו נמצאת בהסדר לחלוקת סמכויות או שהיא חברה בקואליציה עם מפלגה אחרת.
ראשות הממשלה המודרנית > סמכויות ומגבלות

כאשר הוא ממונה על ידי הריבון, בקשתו הראשונה של המועמד לראשות הממשלה היא "להרכיב ממשלה" – ליצור קבינט שרים שנהנה מתמיכתו של בית הנבחרים. לאחר מכן ראש הממשלה "מנשק את היד" של הריבון (מונח שיסודו בימים עברו, כאשר ראש הממשלה היה ממש מנשק את ידי הריבון כאות לנאמנותו. כיום עצם הפגישה עם הריבון, בה מקבל ראש הממשלה את המינוי לתפקידו, קרויה "נשיקת היד" (Kissing hands), אף על פי שמעשית לא מתקיים מנהג עתיק זה), שזכויותיו המלכותיות מיושמות אך ורק על פי עצתו של ראש הממשלה וחברי הממשלה. ראש הממשלה מקיים פגישות שבועיות עם הריבון, שזכויותיו החוקתיות מוגבלות ל: "להיות מעודכן, לייעץ ולהזהיר". מידת יכולתו של הריבון להשפיע על אופי הייעוץ של ראש הממשלה היא בלתי ידועה, אך סביר להניח שהיא תלויה באופי היחסים הבין-אישיים בין הריבון לבין ראש הממשלה המכהן.
ראשות הממשלה המודרנית > סמכויות ומגבלות > הכוחות המזוינים

אף על פי שבאופן חוקי המפקד העליון של הכוחות המזוינים של בריטניה הוא הריבון עצמו, על פי הנוהג החוקתי, ראש הממשלה מוסמך להכריז מלחמה, ובאמצעות מזכיר ההגנה (שאותו רשאי ראש הממשלה למנות או לפטר או אף למנות את עצמו לתפקיד זה), שמכהן כיושב ראש מועצת ההגנה, הוא מחזיק את הסמכות לגיוס וארגון הכוחות הצבאיים.
ראש הממשלה מחזיק בסמכויות נרחבות בנוגע לכוחות המזוינים, למרות שהמלך מוגדר כמפקד העליון שלהם. בפועל, ראש הממשלה הוא הדמות המרכזית בקבלת החלטות בנוגע לשימוש בכוח צבאי, והפעלת הכוחות המזוינים נעשית במסגרת הפררוגטיבה המלכותית. משמעות הדבר היא שראש הממשלה, לעיתים יחד עם הקבינט, יכול להחליט על פריסת כוחות ועל ניהול מבצעים צבאיים ללא צורך באישור מראש של הפרלמנט.
החלטות על שימוש בכוח צבאי מתקבלות לרוב במסגרת הקבינט ובתיאום עם שרי הממשלה הרלוונטיים, אך ראש הממשלה רשאי להחליט על נקיטת פעולה צבאית גם באופן חד-צדדי.
ההחלטה לפרוס את הכוחות המזוינים מעבר לים נתונה בידי ראש הממשלה או הקבינט, באמצעות מימוש הסמכות המלכותית. האמנה החוקתית מחייבת שבמקרה של התחייבות של הכוחות המזוינים לפעולה צבאית, האישור יינתן על ידי ראש הממשלה, מטעם הכתר.
ההחלטות על פעולה צבאית בריטית מתקבלת בתוך הקבינט. בנוסף ראש הממשלה אחראי להחלטה להפיל כלי טיס חטוף או כלי טיס אזרחי לא מזוהה, שאינם מגיבים לאותות רדיו ולא לאותות קשר של מטוסי יירוט של חיל האוויר המלכותי, לפני שהוא מגיע לאזור או למטרה מרכזית בשטח בריטניה. בנוסף ראש הממשלה עומד בראש המועצה לביטחון לאומי.
ראש הממשלה אחראי גם לאשר את השימוש בנשק גרעיני בבריטניה, כולל הכנת ארבעה מכתבי מוצא אחרון. לפיכך, ראש הממשלה הוא המפקד העליון בכל עניין ומובן, למעט בתוארו.
סדר קדימה, זכויות וצורת פנייה

על פי המסורת, לפני שראש הממשלה החדש נכנס לדאונינג 10, עליו להודיע לבריטניה ולעולם שהוא "נישק את ידי המונרך" ולפיכך הוא מונה לראש הממשלה. מהלך זה מתבצע בדרך כלל על ידי אמירת המשפט הבא:
"הוד מלכותה המלכה/הוד מלכותו המלך ביקש/ה ממני להרכיב ממשלה ואני נעניתי".
בכל רחבי הממלכה המאוחדת, ראש הממשלה הוא בסדר קדימות על פני כל בעלי התארים, למעט חברי המשפחה המלכותית, הלורד צ'נסלור ובכירי הכנסייה.
סדר קדימה, זכויות וצורת פנייה > שכר

ב-2010 הייתה משכורתו של ראש הממשלה 142,500 ליש"ט, כולל 65,737 ליש"ט כחבר הפרלמנט. עד 2006 היה הלורד צ'נסלור חבר הממשלה בעל המשכורת הגבוהה ביותר, יותר אפילו מראש הממשלה. נתון זה השתקף במעמדו של הלורד צ'נסלור כמי שנמצא בצמרת מקבלי השכר מבין בעלי התפקידים השיפוטיים. חוק הרפורמה החוקתית משנת 2005 ביטל את התפקידים השיפוטיים של הלורד צ'נסלור וכן הקטין את משכורתו אל מתחת למשכורתו של ראש הממשלה.
סדר קדימה, זכויות וצורת פנייה > צורת הפנייה

ראש הממשלה הוא על פי הנוהג חבר במועצה המלכותית, ולפיכך זכאי לשאת את התואר "The Right Honourable" (תואר הזהה לתוארם של חברי בית הלורדים). חברות במועצה המלכותית היא לכל החיים וזוהי מוסכמה חוקתית שרק חברי המועצה יכולים להתמנות לתפקיד ראש הממשלה. רוב המועמדים לתפקיד מקבלים קודם למינויים לתפקיד את המעמד הזה. המקרה היוצא דופן היחידי היה מינויו של רמזי מקדונלד ב-1924 והבעיה נפתרה באמצעות מינויו המידי כחבר המועצה קודם למינויו כראש הממשלה.
על פי "המחלקה לענייני חוקה" (Department for Constitutional Affairs) שפורקה בינתיים, ראש הממשלה נעשה חבר במועצה המלכותית כתוצאה מבחירתו לתפקיד ודרך הפנייה אליו היא על ידי הקידומת The Right Honourable. אף על פי שצורת פנייה זו מיושמת באירועים רשמיים, השימוש בה בתקשורת נדיר. בשל העובדה שראש הממשלה הוא תפקיד ולא תואר, יש לפנות לראש הממשלה המכהן בשם תפקידו. צורת הפנייה "ראש הממשלה ג'יימס סמית'" היא צירוף שגוי מבחינה טכנית ולשונית, אך נעשה בו שימוש מחוץ לבריטניה ולאחרונה נעשה לעיתים מקובל גם בתוכה.
סדר קדימה, זכויות וצורת פנייה > מעון

מעונו הרשמי של ראש הממשלה ברחוב דאונינג 10 שבלונדון משמש ככזה מאז 1732. ראש הממשלה זכאי לעשות שימוש בסגל הבית ובאמצעים שבו, כולל משרדיו הנרחבים. צ'קרס, מעונו הכפרי של ראש הממשלה, השוכן במחוז בקינגהאמשייר, הוענק לממשלה ב-1917 ומשמש לראש הממשלה כמעון נופש.
סדר קדימה, זכויות וצורת פנייה > תנאים נלווים

מכוניות מתוצרת בריטית שימשו מאז ומתמיד כמכוניות ראש ממשלה על ידי ראשי ממשלת בריטניה. המכוניות בהן נעשה שימוש כיום הן דגמי V8 משוריין, בנוי בהתאמה אישית של ריינג' רובר סנטינל מוגדש 5.0 ליטר.
רכבי ראש ממשלה והשרים מופעלות ומנוהלות על ידי שירות הרכב הממשלתי, הן מאוחסנות ומתוחזקות ברחוב דאונינג 10. המכוניות מונעות על ידי שוטרים מחטיבת ההגנה המלכותית של משטרת המטרופולין האמונה על אבטחת ראש הממשלה ומשפחת מלוכה.
הם מלווים על ידי שלושה עד ארבעה לנד רוברים לא מסומנים או פורד גלקסי ולפחות תשעה עד עשרה שוטרי RaSP, עם היכולת להשתמש ברכיבי אופנוע מקבוצת הליווי המיוחדת של משטרת המטרופוליטן כדי לסייע בנסיעה מהירה והגנה על השיירה.
מטוסו של ראש הממשלה הוא Vespina של חיל האוויר המלכותי. מטוס התובלה ה-VIP הראשי הראשון של משפחת המלוכה הבריטית, ראש הממשלה ושרי ממשלת בריטניה.
סדר קדימה, זכויות וצורת פנייה > תוארי כבוד

עם סיום תפקידו, מקובל שהריבון מעניק לראש הממשלה הפורש תואר כבוד כלשהו. תואר הכבוד המוענק בדרך כלל, אם כי לא תמיד, הוא חברות במסדר מסדר האבירות הבכיר ביותר בבריטניה, מסדר הבירית. נוהג זה החל להיות נפוץ מאז אמצע המאה ה-19. עם פרישתו של ראש ממשלה ממוצא סקוטי, מקובל להעניק לו את התואר אביר מסדר הדרדר, במקום אביר מסדר הבירית, שבאופן כללי נחשב לתואר אנגלי.
מבחינה היסטורית היה מקובל להעניק לראש ממשלה לשעבר עם פרישתו מבית הנבחרים תואר אצולה ובעקבות כך הוא עובר לשמש כחבר בבית הלורדים. בעבר תואר האצולה שהוענק היה בדרך כלל רוזן (Earl). לווינסטון צ'רצ'יל הוצע התואר דוכס באופן יוצא מהכלל, אך הוא סירב.
אחוזת צ'קרס מעון הנופש של ראש ממשלת בריטניה
דאונינג 10 המעון הרשמי של ראש ממשלת בריטניה
Range Rover Sentinel רכב השרד של ראש ממשלת בריטניה
"Vespina" מטוסו של ראש ממשלת בריטניה המופעל על ידי חיל האוויר המלכותי
ראו גם

יושב ראש בית הנבחרים הבריטי
הלורד יושב הראש
נשיא בית המשפט העליון של הממלכה המאוחדת
מזכיר המדינה הראשון
סגן ראש ממשלת בריטניה
הערות שוליים

↑  The Westminster System by Robin Hendrych on Prezi
↑  "Standing Orders of the House of Commons" (PDF). London, United Kingdom: Parliament of the United Kingdom. 16 December 2009. p. 43.
↑  "House of Commons: State of the parties, באתר Wayback Machine‏, 23 במאי 2008
↑  UK Government & Politics, באתר גוגל ספרים (באנגלית)
↑  "The Governance of Britain: War powers and treaties: Limiting Executive powers" (PDF). gov.uk. 25 באוקטובר 2007. p. 22. נבדק ב-14 בפברואר 2021. {{cite web}}:  (עזרה)
↑  Mills, Claire (17 באפריל 2018). "Parliamentary approval for military action". parliament.uk. נבדק ב-16 בפברואר 2021. {{cite web}}:  (עזרה)
1 2  Lord Hennessy (21 בפברואר 2011). "HC 842 The role and powers of the Prime Minister". parliament.uk. נבדק ב-14 בפברואר 2021. {{cite web}}:  (עזרה)
↑  David Cameron becomes PM: Full Downing Street statement, באתר BBC‏, 11 במאי 2010
↑  Prime minster Theresa May promises 'a better Britain' - the full speech, באתר Total Politics‏, 13 ביולי 2016
↑  A new politics: cutting Ministerial pay, באתר Wayback Machine‏, 13 במאי 2010
↑  Amy Fenton, The £400k bulletproof car used by Boris Johnson during visit to Lancs, LancsLive, ‏2021-02-28 (באנגלית)
↑  Here's What's Special About British Prime Minister Boris Johnson's Range Rover Abio Sentinel, HotCars, ‏2022-07-10 (באנגלית)
↑  SO14 Royalty Protection Group, www.eliteukforces.info
לקראת סוף המאה ה-17 החלו שרי האוצר לקבל מושבים קבועים בבית הנבחרים, מימינו של יושב הראש, שנקראו "ספסל האוצר" (Treasury Bench). ראש ממשלת בריטניה ושריו הבכירים יושבים במקום זה עד היום.
סר רוברט וולפול, שמונה ב-1721 לתפקיד הלורד הראשון של האוצר ונחשב כראש הממשלה הראשון של בריטניה.
חריץ תיבת המכתבים במעון ראש ממשלת בריטניה, דאונינג 10. הכיתוב הוא הלורד הראשון של האוצר (First Lord of the Treasury) ולא "ראש הממשלה".
ויליאם גלאדסטון נהג להפיץ תמונות כמו זו, בה הוא נראה חוטב עץ אלון, כדי ליצור לעצמו תדמית של "ראש הממשלה של העם".
בנג'מין דיזראלי יצר לעצמו תדמית של אימפריליסט. בקריקטורה זו הוא נראה מגיש למלכה ויקטוריה את כתר "קיסרית הודו".
הכניסה לדאונינג 10, מעונו הרשמי של ראש ממשלת בריטניה בלונדון.
ווביט וורקו מנגסטו

| --- | --- |

 לידה:  22 בפברואר 1974 (בת 51) גוולוטוש אתיופיה אתיופיה
 מדינה:  ישראל ישראל
 מקום מגורים:  נס ציונה
 פעילות בולטת:  שותפה בתוכנית להרחבת הנגישות להשכלה גבוהה ליוצאי אתיופיה
 השכלה:  תואר בוגר בחינוך בלתי פורמלי  תואר מוסמך במנהל חינוכי מטעם אוניברסיטת בר-אילן  תואר דוקטור לחינוך מטעם בית הספר לחינוך של האוניברסיטה העברית בירושלים
 מקצוע:  סופרת, משוררת ומרצה לחינוך
 מספר צאצאים:  2
 פרסים והוקרה:  אשת השנה של אמונה 2019  אחת מ-15 המנהלות שעשו שינוי משמעותי מטעם עיתון גלובס 2019  פרס מתנאל בחינוך על עשייה חינוכית ייחודית המשולבת בתיאוריה מטעם מכון ון ליר בירושלים, 2013
 
ווביט וורקו מנגסטו (נולדה באתיופיה ב-22 בפברואר 1974), היא סופרת, מרצה לחינוך, ומשוררת ישראלית.
ביוגרפיה

מנגסטו נולדה בכפר גוולוטוש שבאתיופיה ב-22 בפברואר 1974. בהיותה ילדה צעירה, עלתה לישראל עם משפחתה במסע רגלי מאתיופיה למחנה פליטים בסודן. שם המתינו למעלה משנה לעליה לישראל בתנאים קשים. ווביט כתבה חמישה ספרים על יהודי אתיופיה על מנת לשמור את המורשת וההיסטוריה שלהם.
היא בעלת תואר בוגר בחינוך בלתי פורמלי, תואר מוסמך במנהל חינוכי מטעם אוניברסיטת בר-אילן ותואר דוקטור לחינוך מטעם בית הספר לחינוך של האוניברסיטה העברית. כמו כן עברה השתלמויות אקדמיות בהנחיית קבוצות, במכללת אחווה במנהיגות חינוכית, בבית ספר למנהיגות מנדל, ירושלים, תעודת הוראה בתורה שבעל פה, באוניברסיטת בר-אילן ובאבחון דינמי במכון פוירשטיין ירושלים, והיא מנחת סדנאות מוסמכת בקשיבות (מָיינְדְפוּלְנֶס) מטעם אוניברסיטת תל אביב. מנגסטו מרצה במכללה האקדמית לחינוך ע"ש דוד ילין בחוג לחינוך בלתי פורמלי, במכללת דוד ילין בחוג לתואר שני בתחום ילדים ונוער במשבר, הגירה ורב תרבותית, באוניברסיטה העברית בבית ספר לחינוך ובתוכנית רבבים ובמכללת אחווה בקורס ילדים ונוער במשבר הגירה ורב תרבותית.
בין פעילויותיה האקדמיות ניתן למצוא שותפות במחקר השוואתי על נשירה גלויה וסמויה של ילדי עולים וקבוצות מיעוט, חברות בוועדה של המועצה להשכלה גבוהה, תוכנית להרחבת הנגישות להשכלה גבוהה ליוצאי אתיופיה, תקנון ומינוי ועדת היגוי להנגשת ההשכלה הגבוהה לאוכלוסיית יוצאי אתיופיה וחברות בתוכנית עמיתי אייסף (ISEF Fellows) לתלמידי דוקטורט.
מלבד עבודתה באקדמיה, מנגסטו משמשת כמפקחת ארצית בתוכנית לקידום נוער עולה בסיכון ושותפה בפיתוח תוכניות לימודים לנוער בסיכון במשרד החינוך. כמו כן, היא מתנדבת בעמותת "עולים ביחד" ובוועד קרן אייסף.
מנגסטו חברה באגודת הסופרים העבריים בישראל.
ספריה

"אלמז פוסעת בשבילי ילדותה", הוצאת אוריון, 2015. הספר נכתב כדי לספר את סיפורה של אלמז, ילדה שנזכרת בחוויותיה מהחיים באתיופיה לפני מסע העלייה לישראל, טומן בחובו הצצה מרגשת אל החיים והתרבות של ישראלים יוצאי אתיופיה, סיפורים אשר מצלחים להכניס את הקורא אל עולמה של אלמז, ילדה ישראלית, המתכתבת עם הזהות הדואלית דו תרבותית שלה,עם זיכרונות מהחיים הקודמים שלה.
"פצע פתוח" - יהודי אתיופיה תחת הכיבוש האיטלקי (יחד עם דניאל בלטה) הוצאת אוריון, 2017: ספר החושף פרק בהיסטוריה הכאובה של היהודים באתיופיה – תקופת הכיבוש האיטלקי – דרך סיפוריהם של זקני הקהילה שעברו בילדותם מאורעות של רדיפה ורצח.
"אני רצה לאחור" (שירה), הוצאת ארגמן-מיטב, 2022
,Almaz Walks Down the Paths of Her Choldhood הוצאת גפן
"אדיסה מגלה לכולם את-יופיה", הוצאת גפן, 2022
"חסידת ירוסלם" (שירה),הוצאת עמדה, 2024. עורך הספר יחזקאל רחמים.
ד"ר שרית ברזילאי, ד"ר ווביט וורקו-מנגיסטו "יוצאות מגדרן: נשים יוצרות סיפור חדש" הוצאת ש.זק, 2024 : סיפורן של עשר נשים אמיצות ששבר מוסכמות חברתיות.
פרסומים אקדמיים עיקריים > בכתבי עת אקדמיים

וורקו-מנגסטו וגבי הורנצ'ק ג', נשירה סמויה ממערכת החינוך בקרב מתבגרים יוצאי אתיופיה, כתב עת הגירה ח ',2018 עמ' 46 - 63
Worku Mengisto, W., & Horenczyk, G. (2019). Hidden and actual dropout from the education system among adolescents of Ethiopian origin in Israel. Intercultural Education, 30(5), 531-546.
Pat-Horenczyk R., Bergman Y. S., Schiff M., Goldberg A., Cohen A., Leshem B., Jubran H., Worku - Mengisto W., Berkowitz R. and Benbenishty R. (2021). COVID-19 related difficulties and perceived coping among university and college students: the moderating role of media-related exposure and stress. European Journal of Psychotraumatology 12(1), Issue 1
Worku Mengisto W. & Horenczyk G. (2019). Hidden and actual dropout from the education system among adolescents of Ethiopian origin in Israel. Intercultural Education 30(5), 531–546.
Worko Mangasto,Wovite,(2023) Hidden Dropout, Actual Dropout, and Preserving Tradition and Language among Israeli Youth of Ethiopian Origin, in Education, Language and Sociology Research Vol. 4, No. 5, 2023, 20 - 32.
פרסומים אקדמיים עיקריים > בכתבי עת אקדמיים > מאמרים נוספים

מזהות למחייבות תהליך גיבוש הזהות האישית בקרב מתבגרים בני נוער ישראלים יוצאי אתיופיה, כתב עת דעות, עמוד 43–47,גיליון 98 | טבת התשפ"א דצמבר 2021 בהוצאת נאמני תורה ועבודה
רגלי הסוחפות (שיר), בכיוון הרוח,2021
וורקו-מנגיסטו, וגעגועים, סלון הדחויים לשירה אלטרנטיבית דו קיום,עמ' 30, נובמבר 2021
"קשרים חברתיים, נשירה גלויה ונשירה סמויה בקרב נוער ממוצא אתיופי" כתב העת תלפיות כרך ז',תשפ"ב, עמ' 35 - 65
אמהרית בלילה (שיר), הו!, 26, מרץ 2024
מלגות ופרסים

אשת השנה של אמונה 2019
אחת מ-15 המנהלות שעשו שינוי משמעותי בשנה החולפת מטעם עיתון גלובס 2019
פרס מתנאל בחינוך על עשייה חינוכית ייחודית המשולבת בתיאוריה מטעם מכון ון ליר בירושלים, 2013
פרס היצירה לסופרים עבריים ע"ש לוי אשכול, 2024
משפחה

ד"ר ווביט ורקו מנגסטו נשואה ולה 2 ילדים. המשפחה גרה בנס ציונה.
הערות שוליים

↑  ד"ר ווביט וורקו מנגיסטו, אני יודעת מה יוצאי אתיופיה עשו בקיץ האחרון, באתר ynet, 29 באוגוסט 2019
↑  יואב קרן, "אנשים מסביבנו התחילו למות, גם תינוקות", באתר ynet, 17 במאי 2023
↑  ווביט ורקו מנגסטו באתר בית הספר לחינוך
↑  ווביט ורקו מנגסטו, אנשי סגל, מכללת דוד ילין
↑  אלמז פוסעת בשבילי ילדותה / ד"ר ווביט וורקו מנגסטו ; תקוה סנדקה ; איורים: שלומי צ'רקה ; עריכה: רחל לורנץ | וורקו-מנגיסטו, ווביט מחבר (סנדקה, תקוה (מחבר) | סנדקה, תקוה (מחבר) ;צ'רקה, שלומי, 1979 - (מאייר) ;לורנץ, רחל (עורך) | הספרייה הלאומית, באתר www.nli.org.il
↑  פצע פתוח: יהודי אתיופיה תחת הכיבוש האיטלקי (1941-1936) / ד"ר ווביט וורקו מנגיסטו, בלטה דניאל | וורקו-מנגיסטו, ווביט מחבר מראיין (בלטה, דניאל, 1969 - (מחבר מראיין) | בלטה, דניאל, 1969 - (מחבר מראיין) ;אלמו, אלבצ'או (מרואיין) ;סנדקה, דובה (מרואיין) ;סלמון, מוצ'ית (מרואיין) ;בלטה, מקוננט (מרואיין) | הספרייה הלאומית, באתר www.nli.org.il
↑  אני רצה לאחור: שירים / ווביט וורקו מנגיסטו ; ייעוץ לשוני מאמהרית: ד"ר אנבס טפרה | וורקו-מנגיסטו, ווביט מחבר (טפרה, אנבסה (יועץ) ) | טפרה, אנבסה (יועץ) | הספרייה הלאומית, באתר www.nli.org.il
↑  Almaz Walks Down the Paths of Her Childhood-Gefen Publishing House, gefenpublishing.com
↑  אילן ברקוביץ. משורר בשטח |באמהרית זה נשמע טוב יותר
פגישה עם המשוררת ווביט וורקו מנגיסטו בפסטיבל הסיגד ברמלה. הארץ, 30.11.2022
↑  אדיסה מגלה לכולם את-יופיה / דר. ווביט וורקו מנגסטו | וורקו-מנגיסטו, ווביט מחבר | | הספרייה הלאומית, באתר www.nli.org.il
↑  רקפת פרא, ‏מסע אל העבר: המסעות של בני הנוער לאתיופיה מתרחבים, באתר ‏מאקו‏, 6 בדצמבר 2018
↑  עם סיפור חיים מסעיר - ווביט מנגיסטו היא 'אשת השנה'. אתר כיפה, 5.3.2019
↑  תנועת אמונה בחרה: ד"ר ווביט מנגיסטו היא אשת השנה, באתר "סרוגים", 5 במרץ 2019
↑  ציפי צ'אושו, ‏עושות הבדל: 15 המנהלות שעשו שינוי משמעותי בשנה החולפת, באתר גלובס, 9 באוקטובר 2019
↑  תנועת אמונה בחרה: ד"ר ווביט מנגיסטו היא אשת השנה, באתר "סרוגים", 5 במרץ 2019
↑  משרד התרבות והספורט הודיע על 14 הזוכים בפרס היצירה לסופרים עבריים ע"ש לוי אשכול לשנת 2024, באתר משרד התרבות והספורט, ‏19.12.2024
| --- | --- |
בקרת זהויות :  NLI: 987007304579405171  VIAF: 299449465   WorldCat (עם VIAF): 299449465 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ווביט וורקו מנגסטו".
ויגאן (אנגליה)

| --- | --- |

 מדינה:  הממלכה המאוחדת הממלכה המאוחדת
 אומת הבית:  אנגליה אנגליה
 אזור:  צפון-מערב אנגליה
 מחוז:  מנצ'סטר רבתי
 שטח:  28.3 קמ"ר
 אוכלוסייה:  ‏
  ‑ בעיר:  103,608 (2011)
 קואורדינטות:  53°32′41″N 2°37′54″W﻿ / ﻿53.544722222222°N 2.6316666666667°W﻿ / 53.544722222222; -2.6316666666667 
 אזור זמן:  UTC
  מפת מיקום  מפה מפורטת   (למפת הממלכה המאוחדת מוגדלת) לונדון בלפסט אדינבורו ליברפול ברמינגהאם ניוקאסל מנצ'סטר לידס פורטסמות' קארדיף גלאזגו פלימות' האוקיינוס האטלנטי  הים הצפוני  תעלת למאנש  האוקיינוס האטלנטי  צרפת אירלנד איי שטלנד  אורקני האיים ההברידיים ויגאן(למפת הממלכה המאוחדת רגילה) לונדון בלפסט אדינבורו ליברפול ברמינגהאם ניוקאסל מנצ'סטר לידס פורטסמות' קארדיף גלאזגו פלימות' האוקיינוס האטלנטי  הים הצפוני  תעלת למאנש  האוקיינוס האטלנטי  צרפת אירלנד איי שטלנד  אורקני האיים ההברידיים ויגאן(למפת אנגליה רגילה) לונדון ברמינגהאם לידס ברדפורד מנצ'סטר ליברפול בריסטול לסטר פורטסמות' פלימות' ניוקאסל סקוטלנד צרפת ויילס צ. אירלנד  איר. תעלת למאנש הים הצפוני  הים האירי ויגאן(למפת אנגליה מוגדלת) לונדון ברמינגהאם לידס ברדפורד מנצ'סטר ליברפול בריסטול לסטר פורטסמות' פלימות' ניוקאסל סקוטלנד צרפת ויילס צ. אירלנד  איר. תעלת למאנש הים הצפוני  הים האירי ויגאן  he tabBackground:;tabBorder:#aaa;defaultTab:0;
ויגאן (באנגלית: Wigan) היא עיר במנצ'סטר רבתי, אנגליה. העיר ממוקמת כ-16 ק"מ דרומית-מערבית לבולטון, 19 ק"מ צפונית לורנגטון ו-27 ק"מ מערבית למנצ'סטר. ויגן היא העיר הגדולה ביותר ברובע המטרופולין של ויגאן והיא מרכז העסקים שלה. בעיר אוכלוסייה של 103,608 תושבים, ואילו ברובע המורחב, אוכלוסייה של 318,100 נפש. העיר היא חלק ממחוז לנקשייר ובעיר זורם נהר הדאגלס.
היסטוריה

השם ויאן, פירושו במקור "כפר" או "יישוב". ישנה גם טענה שזה בא מאנגלית עתיקה. שמה של העיר תועד בהיסטוריה באופנים שונים, בשנת 1199, בשם ויגאן, ובשנת 1240, בשם וויגין, הוחלט לבסוף על השם ויגאן כיוון שהופיעה כך ביותר כתבים.
בשנות ה-30 של המאה ה-20 הפכה ויגאן לאחת הערים הראשונות בבריטניה שעברה בהן קו רכבת, היה זה הקו המחבר בין פרסטון, מנצ'סטר וליברפול. ויגאן הוגדרה בסוף המאה ה-19 עד אמצע המאה ה-20, כבירת הטקסטיל.
בשנת 1911 תוארה העיר כעיר תעשייתית. לאחר מלחמת העולם השנייה חלה תנופה ואחריה נפילה שממנה לא התעשתה תעשיית הטקסטיל של ויגאן עד היום. אמנם ענפי הכותנה והפחם של העיר ירדו במאה העשרים, אך תעשיית ההנדסה לא נכנסה למיתון. טחנת הכותנה האחרונה שעבדה בעיר, מאי מיל, נסגרה בשנת 1980.
דמוגרפיה

נכון לשנת 2001, אוכלוסיית ויגאן מנתה 81,203 תושבים, צפיפות האוכלוסייה הייתה 11,474 תושבים לקילומטר, עם יחס של 100 גברים ל-95.7 נשים. מבין אלה מעל גיל 16, 28.9% היו רווקים ו-45.0% נשואים. 34,069 ממשקי הבית של העיר- 29.7%, כללו אדם אחד, 38.9% זוגות נשואים שגרים יחד, 8.5% היו זוגות משותפים ו-10.8% הורים יחידניים עם ילדיהם. מבין בני 16–74, 38.5% לא היו בעלי כישורים אקדמיים, נתון גבוה משמעותית מהממוצע עבור הרובע בכללותו ואנגליה.
עוד נמצא נכון למפקד 2001 כי 87.7% מתושבי וויגאן העידו על עצמם כנוצרים, 0.3% מוסלמים, 0.2% הינדים, 0.1% בודהיסטים, ו-6.2% חסרי דת.